Π.Α.Ο. Διοικητηρίου

Ο **Ποδοσφαιρικός Αθλητικός Όμιλος Διοικητηρίου** είναι αθλητικός και ποδοσφαιρικός σύλλογος με έδρα τη συνοικία του Διοικητηρίου του Δήμου Θεσσαλονίκης που δημιουργήθηκε από Μικρασιάτες που εγκαταστάθηκαν στη Θεσσαλονίκη. Επίσημο έτος ίδρυσής του είναι το 1929, με χρώματα το πράσινο και το λευκό και έμβλημα το τετράφυλλο τριφύλλι. Διατηρεί ενεργά τμήματα ποδοσφαίρου και καλαθοσφαίρισης, ενώ στο παρελθόν διατηρούσε και τμήμα πετοσφαίρισης. Το ποδοσφαιρικό τμήμα και το τμήμα μπάσκετ είναι και τα πιο διακεκριμένα του συλλόγου, έχοντας αγωνιστεί αμφότερα στις Εθνικές κατηγορίες. Ο σύλλογος είναι ευρέως γνωστός με την επωνυμία «**ΠΑΟΔ**», σύντμηση της ονομασίας του.

## Ιστορικό
Ο σύλλογος ιδρύθηκε από Μικρασιάτες το 1929. Επικεφαλής της πρωτοβουλίας ίδρυσης ήταν ο Μικρασιάτης Βασίλης Κατεβαινίδης από τη Σμύρνη. Μετά την εγκατάσταση των προσφύγων της Μικρασιατικής Καταστροφής ο αθλητισμός άρχιζε να αναπτύσσεται γρήγορα, καθώς οι Μικρασιάτες είχαν πλούσια αθλητική εμπειρία και κουλτούρα. 
Η αρχική του ονομασία ήταν «Ένωση Διοικητηρίου» και κατόπιν μετονομάστηκε σε «Ποδοσφαιρικός Όμιλος Προφήτη Ηλία». Στη συνέχεια μετονομάστηκε σε «Ποδοσφαιρική Αθλητική Ένωση Διοικητηρίου» και λίγα χρόνια αργότερα έλαβε τη σημερινή του ονομασία, «**Ποδοσφαιρικός Αθλητικός Όμιλος Διοικητηρίου**».
Εντάχθηκε στην Ε.Π.Σ. Μακεδονίας και έκτοτε αγωνίζεται στις διοργανώσεις της. Κατέκτησε το πρωτάθλημα της Ε.Π.Σ. Μακεδονίας το 1966 για πρώτη φορά και το 2006. Επίσης κατέκτησε 3 φορές (2008, 2009 και 2010) το κύπελλο Ε.Π.Σ. Μακεδονίας.

Τη σεζόν 1966-67 αγωνίστηκε στο πρωτάθλημα της Γ' Εθνικής πλησιάζοντας την άνοδο στην Β' Εθνική κατηγορία. Πιο συγκεκριμένα συμμετείχε στον Γ' Όμιλο όπου ισοβάθμησε στην 1η θέση με τον Θερμαϊκό Θεσσαλονίκης και οδηγήθηκαν σε αγώνα κατάταξης που διεξήχθη στις 2 Ιουλίου του 1967 όπου ηττήθηκε με 2-1 και έχασε την κατάκτηση της πρώτης θέσης και κατ' επέκταση την άνοδο στην Β' Εθνική. Τις χρονιές 1993-94, 2006-07, 2007-08, 2008-09, 2009-10 και 2010-11 αγωνίστηκε στο πρωτάθλημα της Δ' Εθνικής.

Έκτοτε μέχρι και σήμερα αγωνίζεται στις τοπικές διοργανώσεις της Ε.Π.Σ. Μακεδονίας. Το 2018 κέρδισε την επάνοδο στην Α' Κατηγορία του πρωταθλήματος της Μακεδονίας.

### Συμμετοχές σε εθνικές κατηγορίες

### Τίτλοι

* Α' ΕΠΣΜ: 1966, 2006*
* Β' ΕΠΣΜ: 1958
* Γ' ΕΠΣΜ: 1949

*(ο τίτλος του 2006 είναι στην ουσία β' κατηγορίας λόγω της Α1)

## Αξιόλογοι ποδοσφαιριστές
*Άρης Τσαχουρίδης 
* Χρήστος Εμβολιάδης
*Κώστας Παπαϊωάννου 
* Σάκης Πρίττας
* Γιάννης Λιβεριάδης

## Τμήμα καλαθοσφαίρισης

Ο **Ποδοσφαιρικός Αθλητικός Όμιλος Διοικητηρίου** το 1958 ίδρυσε τμήμα καλαθοσφαίρισης. Έδρασε συνεχώς μέχρι και το 2000 όποτε και ανέστειλε τη λειτουργία του και επανιδρύθηκε στα μέσα της ίδιας δεκαετίας.

Υψηλότερη διάκριση του συλλόγου είναι οι συμμετοχές του στο πρωτάθλημα της Β' Εθνικής τις χρονιές 1984-85 και 1985-86 και στο πρωτάθλημα της νεοσύστατης τότε Α2' Εθνικής κατηγορίας, όπου αγωνίστηκε για 6 συνεχή χρόνια τις χρονιές 1986-87, 1987-88, 1988-89, 1989-90, 1990-91 και 1991-92. Μάλιστα κατέχει και το ρεκόρ της μεγαλύτερης εκτός έδρας νίκης στην ιστορία της Α2' Εθνικής, όπου σημειώθηκε τη σεζόν 1988-89 επικρατώντας εκτός έδρας την 11η αγωνιστική (07/01/1989) της ΜΕΝΤ Θεσσαλονίκης στο γήπεδο Μίκρας με σκορ 114-61. Το ρόστερ του ΠΑΟΔ στην τελευταία παρουσία του στην Α2 το 1991-92 με προπονητή τον Φούλη Νικολαϊδη ήταν: Γκιζάρης, Σκαρμούτσος, Πανταζής, Κουματσιώτης, Κυριακού, Ζαχαράκης, Χρόνης.

Κατόπιν ξεκίνησε η καθοδική πορεία της ομάδας με τελευταίες παρουσίες της στις εθνικές κατηγορίες τη σεζόν 1995-96 στην Β' Εθνική και τη σεζόν 1996-97 στην Γ' Εθνική. Ανέστειλε τη λειτουργία του το 2000 αγωνιζόμενος πλέον στην Α' ΕΚΑΣΘ και έπειτα από την επανίδρυση του στα μέσα της δεκαετίας του 2000, ο «ΠΑΟΔ» αγωνίζεται μόνιμα στις τοπικές κατηγορίες της ΕΚΑΣΘ.

### Διακρίσεις
*Β' Κατηγορία Θεσσαλονίκης: 1960

## Παραπομπές


## Πηγές
* "Η ΠΛΑΤΕΙΑ ΔΙΟΙΚΗΤΗΡΙΟΥ ΚΑΙ Ο ΑΘΛΗΤΙΚΟΣ ΣΥΛΛΟΓΟΣ ΠΑΟΔ Α' ΤΟΜΟΣ: Ο ΠΡΩΤΟΣ ΜΙΣΟΣ ΑΙΩΝΑΣ (1929-1979)", ΓΙΩΡΓΟΣ ΛΥΣΑΡΙΔΗΣ, εκδ. IANOS, 2016

Κατηγορία:Αθλητικοί σύλλογοι Θεσσαλονίκης
Κατηγορία:Ιδρύσεις αθλητικών συλλόγων το 1929
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1929
Κατηγορία:Ελληνικοί σύλλογοι καλαθοσφαίρισης
Κατηγορία:Ιδρύσεις ομάδων καλαθοσφαίρισης το 1959
Κατηγορία:Σωματεία Ε.ΚΑ.Σ.Θ.
Κατηγορία:Ελληνικοί σύλλογοι πετοσφαίρισης
Κατηγορία:Σωματεία Ε.ΠΕ.Σ.Θ.
Κατηγορία:Μικρασιατικός Ελληνισμός
Κατηγορία:Ελληνικοί προσφυγικοί αθλητικοί σύλλογοι